Team Me

Team Me er et norsk popband med medlemmer hovedsakelig fra Elverum.

Bandet var i utgangspunktet et soloprosjekt for Marius Drogsås Hagen og ble kåret til ukas urørt for låten «Fool» i november 2008. Da han ble plukket ut som en av de ti finalistene for NRK P3s Urørtfinale i 2010, satte han sammen et band som konsertdebuterte i Trondheim 22. januar 2010. Finalen ble vunnet av The Pink Robots foran Kvelertak. Bandet ble etter det spillelistet med finalelåten «Fool».

I månedene som fulgte spilte bandet flere konserter, inkludert festivalopptredener på Øyafestivalen, Pstereo og Volumfestivalen sommeren 2010. I en artikkel i det britiske musikkmagasinet Drowned In Sound, trakk flere bransjeaktører frem Team Me som ett av Norges mest spennende band. Bandet var blant de første til å bli offentliggjort til By:larm 2011 og  The Great Escape 2011 i Brighton, UK.

Vinteren 2011 annonserte Team Me at de hadde signert med det norske plateselskapet Propeller Recordings, og en EP ble gitt ut. Sangen «Dear Sister» fra denne utgivelsen ble radiolistet både i Norge, Storbritannia og i USA. 

I løpet av 2011 spilte Team Me på flere musikkfestivaler rundt i Europa, deriblant The Great Escape i Brighton, Club NME i London, Reeperbahn festivalen i Hamburg, Øyafestivalen i Oslo, Iceland Airwaves, i Reykjavik  og  Berlin Independent Nights. Bandet turnerte også i Storbritannia, Europa og Norge som support for britiske  The Wombats, med norske Tord Øverland Knudsen på bass.

To The Treetops! (2011—2012)
I oktober 2011 ga Team Me ut sitt debutalbum To The Treetops! i Norge. Albumet fikk massiv respons i norske media, med terningkast 6 blant annet fra Aftenposten, Dagsavisen, Hamar Arbeiderblad, Adresseavisen, Østlendingen og Tønsberg Blad. De vant Spellemannprisen 2011 i klassen popgruppe.Hamar Dagblad – Team Me vant Spellemann-pris I kjølvannet av utgivelsen har bandet spilt mange utsolgte konserter i Norge. I mars 2012 ble albumet utgitt internasjonalt, også denne gang til gode kritikker. 
Etter bandets opptreden på SXSW-festivalen i Austin, Texas i mars 2012 , plukket det Britiske Musikkmagasinet NME ut Team Me som «one of their 10 new favorite bands» fra festivalens omfangsrike program som teller mer enn 2000 band. Team Me turnerte også i 2012 utenfor landegrensene, med tre europaturnéer, samt konserter i New York, Los Angeles og Tokyo. 

Bandet var et av de nominerte bandene til Statoil-stipendet 2012. Sommeren 2012 spilte Team Me konserter blant annet på Roskildefestivalen i Danmark, Hovefestivalen i Arendal, Latitude i UK; Dour-festivalen i Belgia, Parades De Coura i Portugal og Haldern Pop Festival i Tyskland. 

 Blind As Night (2014) 
I februar 2014 ga Team Me uannonsert ut en ny singel «F is For Faker» som ble A-lista på NRK P3. Samme vinter spilte bandet konserter på bransjefestivalen SXSW i Texas og i New York, og utsolgte konserter i Oslo, Bergen og Trondheim. Sommeren 2014 spilte bandet på flere festivaler i Europa og Norge. Albumet Blind As Night ble utgitt i Norge i september 2014,  og fikk terningkast 5 i Dagbladet, Aftenposten, Dagsavisen, NRK P3, Adresseavisen, Gaffa, Stavanger Aftenblad og Fædrelandsvennen. Det ble utgitt en musikkvideo til tittelsporet hvor bandmedlemmene tilsynelatende våkner til live under vann. 

Høsten 2014 ble singelen «Kick & Curse» gitt ut, også denne A-listet på NRK P3, etterfulgt av en lengre norgesturné med konserter i fjorten byer i Norge. Bandet ble nominert til P3 Gull 2014 i klassen årets liveband. 

 Opphold og gjenforening 
I november 2015 ble Team Me oppløst som band, men vokalist og grunnlegger Marius Drogsås Hagen annonserte han ville fortsatte å skrive musikk under navnet Team Me. I februar 2019 ble det annonsert at bandutgaven av Team Me var gjenforent og ga ut låten «Blurry Precise». I mars 2022 kom bandet ut med deres tredje studioalbum "Something in The Making".

 Diskografi
Album
 2011: To the Treetops! (CD og dobbel vinyl, sluppet 14. oktober 2011 på Propeller Recordings)
 2014: Blind as Night (CD og dobbel vinyl, sluppet 1. september på Propeller Recordings)
 2022: Something In The Making (Propeller Recordings)

EP-er
 2011: EP (CDEP, sluppet 7. februar 2011 på Propeller Recordings)
 2012: Female Lead (Vinyl, sluppet 1. desember 2012 på Propeller Recordings)

Singler
 2010: Fool
 2010: Weathervanes and Chemicals
 2011: Dear Sister
 2011: With My Hands Covering Both of My Eyes I Am Too Scared to Have a Look At You Now
 2011: Show Me
 2012: Patrick Wolf & Daniel Johns
 2014: The All Time High
 2014: Kick & Curse
 2014: F is for Faker
 2015: June
 2019: Blurry Precise

 Referanser 

 Eksterne lenker 



Kategori:Norske popgrupper
Kategori:Vinnere av Spellemannprisen